
Text rozhodnutia
Súd: Krajský súd Trnava Spisová značka: 5To/76/2016 Identifikačné číslo súdneho spisu: 2616010170 Dátum vydania rozhodnutia: 11. 10. 2016 Meno a priezvisko sudcu, VSÚ: JUDr. Martin Žovinec ECLI: ECLI:SK:KSTT:2016:2616010170.2 Uznesenie Krajský súd v Trnave predsedom senátu JUDr. Martinom Žovincom v trestnej veci obžalovaných N. U. a Y. S., pre prečin porušovania domovej slobody spolupáchateľstvom podľa § 20, § 194 ods. 1, ods. 2 písm. b/ Trestného zákona, o odvolaní obžalovaných proti rozsudku Okresného súdu Senica zo dňa 18. júla 2016 pod sp. zn. 2T/71/2016, dňa 11. októbra 2016 takto r o z h o d o l : Podľa § 312 odsek 4 Trestného poriadku predseda senátu odvolacieho súdu berie na vedomie späťvzatie odvolania obžalovanej Y. S., nar. XX.X.XXXX v W., ktoré podala proti rozsudku Okresného súdu Senica zo dňa 18. júla 2016 pod sp. zn. 2T/71/2016. o d ô v o d n e n i e : Napadnutým rozsudkom okresného súdu bola obžalovaná Y. S. uznaná vinná z prečinu porušovania domovej slobody podľa § 20, § 194 ods. 1, ods. 2 písm. b/ Trestného zákona a z prečinu krádeže podľa § 212 ods. 2 písm. f/ Trestného zákona, na tom skutkovom základe ako je uvedené v napadnutom rozsudku. Za to bola podľa § 194 ods. 2 Trestného zákona s použitím § 36 písm. l), n), § 37 písm. h), m) Trestného zákona, § 38 ods. 2 Trestného zákona, § 41 ods. 1 Trestného zákona odsúdená na úhrnný trest odňatia slobody v trvaní 12 (dvanásť) mesiacov. Podľa § 48 odsek 2 písm. a) Trestného zákona bola obžalovaná pre výkon trestu odňatia slobody zaradená do ústavu s minimálnym stupňom stráženia. Súčasne okresný súd podľa § 60 ods. 1 písmeno a) Trestného zákona uložil aj trest prepadnutia veci, a to dámskej tašky s nápisom HELLO- KITTY. Proti tomuto rozsudku podala v zákonom stanovenej lehote odvolanie obžalovaná Y. S., pričom jej odvolanie smerovalo len proti výroku o treste. V odvolaní stručne uviedla, že uložený trest je podľa jej názoru príliš prísny, nakoľko sa ku skutku v plnom rozsahu priznala, svoj skutok oľutovala, spolupracovala s orgánmi činnými v trestnom konaní aj je ochotná poškodenému uhradiť celú škodu. Odvolanie obžalovanej bolo Krajskému súdu v Trnave predložené dňa 5.8.2016. Dňa 10.10.2016 bolo Krajskému súdu v Trnave doručené späťvzatie odvolania obžalovanej, v ktorom obžalovaná Y. S. uviedla, že svoje odvolanie voči rozsudku Okresného súdu Senica zo dňa 18. júla 2016 pod sp. zn. 2T/71/2016 berie v celom rozsahu späť. Podľa § 312 odsek 4 Trestného poriadku vzatie odvolania späť vezme, ak niet prekážok, uznesením na vedomie predseda senátu odvolacieho súdu, a ak nebola vec doteraz tomuto súdu predložená, predseda senátu súdu prvého stupňa. Keďže krajský súd nezistil žiadnu prekážku pre uvedený postup, predseda senátu rozhodol tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustný ďalší riadny opravný prostriedok.

